วรรณลุยทองคำ 4เดือนเป้า5%
บลจ.วรรณ มองราคาทองแนวโน้มพุ่ง ออกกองทุน ONE-WEALTH 3 ตั้งเป้าผลตอบแทน 4 เดือน 5%
27 พ.ย. 2555

บลจ.วรรณ มองราคาทองแนวโน้มพุ่ง ออกกองทุน ONE-WEALTH 3 ตั้งเป้าผลตอบแทน 4 เดือน 5%
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า บริษัทได้ออกกองทุนเปิด วรรณ เวลธ์ แอ็คทีฟ ฟันด์ 3 (ONE-WEALTH 3) เสนอขายวันที่ 22-30 พ.ย. ตั้งเป้าผลตอบแทน 4 เดือน อยู่ที่ 5%
การลงทุนในทองคำยังมีแนวโน้มที่ดีจากปริมาณความต้องการลงทุนในช่วงไตรมาสหลังของปี ในขณะที่อุปทานมีจำกัดและค่าเงินเหรียญสหรัฐที่มีแนวโน้มอ่อนตัวลง 
“ปัจจัยพื้นฐานทางการลงทุนในทองคำยังไม่เปลี่ยนแปลงจากเดิมมากนัก การแก้ไขปัญหาในยุโรปยังไม่แน่นอน สภาพคล่องของเงินในระบบจากมาตรการทางการเงินทั้งของสหรัฐ ยุโรป และญี่ปุ่น รวมถึงแนวโน้มการอ่อนค่าลงของเงินเหรียญสหรัฐยังเป็นปัจจัยหลักที่สนับสนุนการลงทุนในทองคำ” นายวิน กล่าว
อย่างไรก็ตาม บลจ.วรรณ ประเมินว่า ราคาทองคำมีแนวโน้มที่ดีแม้ว่าจะผันผวนในระยะสั้น โดยคาดว่าราคาทองคำน่าจะแกว่งตัวอยู่ในกรอบ 1,680-1,900 เหรียญสหรัฐต่อออนซ์ 
นายวิน กล่าวว่า กองทุนจะเน้นการจัดสัดส่วนการลงทุนที่เหมาะสมระหว่างสัญญาซื้อขายทองคำล่วงหน้า (Gold Futures) และตราสารหนี้ โดยมีเป้าหมายสร้างผลตอบแทนในระดับที่ดีภายในกรอบระยะเวลาลงทุนที่กำหนด และมีการป้องกันความเสี่ยงอัตราแลกเปลี่ยน โดยปรับสัดส่วนตามความเหมาะสมกับภาวะอัตราแลกเปลี่ยน
สำหรับกองทุน ONE-WEALTH ที่จะครบกำหนดอายุกองทุนในวันที่ 27 พ.ย.นี้ ยังสร้างผลดำเนินงานอยู่กรอบที่ผู้จัดการกองทุนกำหนด โดยกองทุนมีมูลค่าหน่วยลงทุน ณ วันที่ 23 พ.ย. 10.31 บาทต่อหน่วย คิดเป็นผลตอบแทน 3.13%